സുനന്ദ പുഷ്കറിന്റെ മരണം ശശി തരൂരിനെതിരെ കുറ്റം ചുമത്തണോയെന്ന് വിധി പറയുന്നത് വീണ്ടും മാറ്റി Latest സുനന്ദ പുഷ്കറിന്റെ മരണത്തില് ശശി തരൂരിനെതിരെ കുറ്റം ചുമത്തണോയെന്ന് വിധി പറയുന്നത് വീണ്ടും മാറ്റി. ഡല്ഹി റോസ് അവന്യൂ കോടതിയാണ് വിധി പറയുന്നത് മാറ്റിയത്. ഓഗസ്റ്റ് പതിനെട്ടിന് രാവിലെ പതിനൊന്ന് മണിക്ക് വിധി പറയുമെന്ന് സ്പെഷ്യല് ജഡ്ജി ഗീതാഞ്ജലി ഗോയല് വ്യക്തമാക്കി. ഇത് മൂന്നാമത്തെ പ്രവശ്യമാണ് വിധി പറയുന്നത് മാറ്റി വയക്കുന്നത്. ഡല്ഹി പൊലീസിന് കൂടുതല് കാര്യങ്ങള് സമര്പ്പിക്കാനുണ്ടെങ്കില് ഈ സമയത്തിനുളളില് സമര്പ്പിക്കാമെന്നും കോടതി പറഞ്ഞു. സുനന്ദയുടെ മരണത്തില് ശശിതരൂരിനെതിരെ ആത്മഹത്യ പ്രേരണയ്ക്കോ കൊലപാതകത്തിനോ കുറ്റം ചുമത്തണമെന്ന ആവശ്യമാണ് പ്രോസിക്യൂഷന് മുന്നോട്ട് വയ്ക്കുന്നത്. സുനന്ദ പുഷ്കറിന്റെ ആരോഗ്യസ്ഥിതി മോശമാകാന് കാരണം ശശി തരൂരാണെന്നും തരൂരിന്റെ മാനസിക പീഡനമാണെന്നും ആരോപണമുണ്ട്. എന്നാല് സുനന്ദയുടെ മരണം ആത്മഹത്യയോ, നരഹത്യയോ ആയി കാണാന് കഴിയില്ലെന്നാണ് ശശി തരൂരിന്റെ വാദം. സുനന്ദയുടേത് ആകസ്മിക മരണമാണെന്നും തനിക്കെതിരെ തെളിവുകള് ഇല്ലെന്നും തരൂര് വാദിച്ചിരുന്നു. 2014 ജനുവരി 17 നാണ് ഡല്ഹിയിലെ ആഡംബര ഹോട്ടലില് സുനന്ദയെ മരിച്ച നിലയില് കണ്ടെത്തിയത്. English Summary : verdicts shashi tharoor sunanda pushkar case